**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Μαΐου 2021, ημέρα Δευτέρα και ώρα 12.10΄, στην Αίθουσα Γερουσίας του Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015, και λοιπές επείγουσες διατάξεις» (2η συνεδρίαση-ακρόαση εξωκοινοβουλευτικών προσώπων).

Στη συνεδρίαση παρέστη ο Υφυπουργός Οικονομικών, κ. Γεώργιος Ζαββός, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Σπύρος Παντελιάς, Διευθυντής της Διεύθυνσης της Χρηματοπιστωτικής Σταθερότητας της Τράπεζας της Ελλάδος, Heather Gibson, Διευθύντρια της Διεύθυνσης Εποπτείας Πιστωτικού Συστήματος της Τράπεζας της Ελλάδος, Μαρία Μαυρίδου, Διευθύντρια της Διεύθυνσης Εξυγίανσης Πιστωτικών Ιδρυμάτων της Τράπεζας της Ελλάδος, Βασιλική Λαζαράκου, Πρόεδρος του Δ.Σ. της Επιτροπής Κεφαλαιαγοράς, Ανδρέας Βερύκιος, Πρόεδρος του Γενικού Συμβουλίου του Ταμείου Χρηματοπιστωτικής Σταθερότητας (ΤΧΣ) και Γεώργιος Μότσιος, Πρόεδρος της Εκτελεστικής Γραμματείας της Ομοσπονδίας Τραπεζοϋπαλληλικών Οργανώσεων Ελλάδας (ΟΤΟΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλημέρα σας. Χρόνια πολλά σε όλες και όλους.

 Αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών, με τίτλο «Ενσωμάτωση της Οδηγίας (ΕΕ) 2019/878 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2013/36/ΕΕ, όσον αφορά τις εξαιρούμενες οντότητες, τις χρηματοδοτικές εταιρείες συμμετοχών, τις μικτές χρηματοοικονομικές εταιρείες συμμετοχών, τις αποδοχές, τα μέτρα και τις εξουσίες εποπτείας και τα μέτρα διατήρησης κεφαλαίου (L 150), ενσωμάτωση της Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ής Μαΐου 2019 για την τροποποίηση της Οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της Οδηγίας 98/26/ΕΚ (L 150), μέσω της τροποποίησης του άρθρου 2 του ν. 4335/2015 και λοιπές επείγουσες διατάξεις».

 Είμαστε στη δεύτερη συνεδρίαση και σήμερα την ακρόαση εξωκοινοβουλευτικών προσώπων.

Θα ξεκινήσουμε με τον κ. Παντελιά, ο οποίος είναι Διευθυντής στη Διεύθυνση της Χρηματοπιστωτικής Σταθερότητας της Τράπεζας της Ελλάδος.

**ΣΠΥΡΟΣ ΠΑΝΤΕΛΙΑΣ (Διευθυντής της Διεύθυνσης της Χρηματοπιστωτικής Σταθερότητας της Τράπεζας της Ελλάδος):** Ευχαριστούμε θερμά για την πρόσκληση.

Κύριε Πρόεδρε, για να μην χάσω καθόλου χρόνο, θα ήθελα να δώσω κατευθείαν το λόγο στην κυρία Gibson από τη Διεύθυνση Εποπτείας και την κυρία Μαυρίδου από τη Διεύθυνση Εξυγίανσης, έτσι ώστε να παρουσιαστούν οι βασικοί άξονες τροποποίησης των δύο σχετικών Οδηγιών της ευρωπαϊκής νομοθεσίας.

**HEATHER GIBSON (Διευθύντρια της Διεύθυνσης Εποπτείας Πιστωτικού Συστήματος της Τράπεζας της Ελλάδος):** Καλημέρα και από εμένα.

Βασικά αυτό που κάνουμε σε αυτόν τον νόμο, είναι ότι ενσωματώνουμε τις αλλαγές που έχουν γίνει στον Κανονισμό για την κεφαλαιακή επάρκεια και άλλες εποπτικές διαδικασίες σε πιστωτικά ιδρύματα. Οι αλλαγές προέρχονται από μαθήματα από την κρίση. Δηλαδή, να σιγουρέψουμε ακόμη περισσότερο την χρηματοπιστωτική σταθερότητα και να σιγουρέψουμε, συγχρόνως, ότι οι τράπεζες υποστηρίζουν την πραγματική οικονομία.

Οι αλλαγές είναι μικρές και τεχνικές και αφορούν, πρώτον, μητρικές εταιρείες των τραπεζών, δηλαδή, τα financial accounting companies. Εκεί κάνουμε κάποιες αλλαγές, ώστε να μπορέσουμε πιο εύκολα να εποπτεύουμε αυτά τα ιδρύματα σε ενοποιημένη βάση.

 Υπάρχουν κάποια άρθρα, που έχουν σχέση με μητρικές και καταστήματα από τρίτες χώρες. Επίσης, δίνει έμφαση, στο ότι τα μέλη του Διοικητικού Συμβουλίου μιας τράπεζας πρέπει να έχουν καλή φήμη, γνώσεις, που, ήδη, υπάρχουν, ωστόσο έχουν ενσωματωθεί κάποιες μικρές αλλαγές και υπάρχουν και κάποια άλλα, που δεν νομίζω ότι χρειάζεται να αναφερθούμε.

Συνολικά, εμείς, ως Διεύθυνση Εποπτείας της Τράπεζας, δεν έχουμε κανένα θέμα, με κανένα άρθρο, διότι, όπως είπαμε, πρόκειται για ενσωμάτωση αλλαγών που, ήδη, έχουν γίνει από τον ευρωπαϊκό κανονισμό.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Μαυρίδου.

**ΜΑΡΙΑ ΜΑΥΡΙΔΟΥ (Διευθύντρια της Διεύθυνσης Εξυγίανσης Πιστωτικών Ιδρυμάτων):** Καλημέρα και από εμένα.

Κύριος στόχος της Οδηγίας 2019/879 είναι η ενσωμάτωση διατάξεων που αφορούν στην ελάχιστη απαίτηση ιδίων κεφαλαίων και επιλέξιμων υποχρεώσεων, γνωστή και ως MREL. Ειδικότερα, με την τήρηση του MREL τα πιστωτικά ιδρύματα υποχρεούνται να διατηρούν ένα ελάχιστο ποσό σε υποχρεώσεις, που φέρουν συγκεκριμένα χαρακτηριστικά, ώστε να διευκολύνεται η απορρόφηση ζημιών και να ικανοποιούνται ανάγκες ανακεφαλαιοποίησης, σε περίπτωση που τα εν λόγω πιστωτικά ιδρύματα τεθούν σε καθεστώς αφερεγγυότητας ή επαπειλούμενης αφερεγγυότητας.

Οι σημαντικότερες διατάξεις της νέας Οδηγίας περιλαμβάνουν τα εξής. Προσδιορίζεται η εφαρμογή, ο τρόπος και τα κριτήρια απολογισμού, καθώς και το χρονικό διάστημα, μέσα στο οποίο θα πρέπει τα πιστωτικά ιδρύματα να πληρούν το MREL. Καθορίζονται οι περιπτώσεις εξαιρέσεων από τον χαρακτηρισμό μιας υποχρέωσης επιλέξιμης για MREL, αναλύεται το ποσό που απαιτείται για την απορρόφηση ζημιών και ανακεφαλαιοποίησης, με την αντίστοιχη μέθοδο υπολογισμού αυτών των ποσών, περιγράφονται οι υποχρεώσεις υποβολής αναφορών και οι έννομες συνέπειες για τις παραβάσεις ελάχιστης απαίτησης ιδίων κεφαλαίων και επιλέξιμων υποχρεώσεων.

Προστίθεται άρθρο, σύμφωνα με το οποίο ρυθμίζεται η πώληση σε ιδιώτες πελάτες, επιλέξιμων για απομείωση ή για μετατροπή υποχρεώσεων. Συγκεκριμένα, προκειμένου να διασφαλιστεί, ότι οι ιδιώτες επενδυτές δεν επενδύουν υπερβολικά σε χρεωστικούς τρίτους, που είναι επιλέξιμοι για την άσκηση των εξουσιών απομείωσης ή μετατροπής, καθορίζεται το ποσό των 100.000 € ως ελάχιστη ονομαστική αξία εκάστου τίτλου.

Η συγκεκριμένη Οδηγία περιλαμβάνει, τέλος, και διάφορα άρθρα με διατάξεις, οι οποίες τροποποιούνται, κυρίως, για λόγους παροχής διευκρινίσεων.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Περνάμε στην κυρία Λαζαράκου, Πρόεδρο του Δ.Σ. της Επιτροπής Κεφαλαιαγοράς.

**ΒΑΣΙΛΙΚΗ ΛΑΖΑΡΑΚΟΥ (Πρόεδρος του Δ.Σ. της Επιτροπής Κεφαλαιαγοράς):** Σας ευχαριστώ πολύ.

Αντίστοιχα, θέλω κι εγώ να αναφερθώ στα δύο τμήματα, τα οποία αφορούν σε ενσωματώσεις νομοθεσίας. Είναι η ενσωμάτωση της Οδηγίας 878/2019 και της 879/2019. Συμμετείχαμε κι εμείς στη Νομοπαρασκευαστική Επιτροπή και άρα, είναι πιστή ενσωμάτωση των διατάξεων της Οδηγίας.

 Δίνει αρμοδιότητα στην Επιτροπή Κεφαλαιαγοράς, αντίστοιχα, ενημέρωσης κ.λπ., όπου συνδέει την επιχείρηση επενδύσεων, που υπάγεται στον δικό μας τομέα εποπτείας η επιχείρηση επενδύσεων και έχουμε συμφωνήσει στο κείμενο ως Νομοπαρασκευαστική Επιτροπή. Συνεπώς, δεν μπορώ, να πω ότι έχουμε κάποιο περαιτέρω σχόλιο, σε σχέση με αυτό.

Το άλλο που, επίσης, έχουμε αλλάξει, είναι στην 879, στο δεύτερο κομμάτι. Εκεί, αντίστοιχα, ένα άρθρο που έχει ιδιαίτερο ενδιαφέρον, είναι σε σχέση με την κατάταξη των απαιτήσεων, όπου εκεί, αντίστοιχα, έχει προσαρμοστεί για τις επιχειρήσεις επενδύσεων, σε περίπτωση που πάνε σε πτωχευτική διαδικασία, ότι ισχύει και για τα πιστωτικά ιδρύματα.

Το σχέδιο νόμου είναι σύμφωνο με την ενσωμάτωση. Είναι, δηλαδή, ορθή η ενσωμάτωση, έτσι όπως έχει περιληφθεί και περιγραφεί στο συγκεκριμένο σχέδιο νόμου.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βερύκιος.

**ΑΝΔΡΕΑΣ ΒΕΡΥΚΙΟΣ (Πρόεδρος του Γενικού Συμβουλίου του Ταμείου Χρηματοπιστωτικής Σταθερότητας (ΤΧΣ)):** Ευχαριστώ πολύ, κύριε Πρόεδρε.

Θα είμαι κι εγώ πολύ σύντομος, γιατί πρέπει να πω, καταρχήν, ότι ως Ταμείο δεν έχουμε κι εμείς κανένα πρόβλημα, ούτε καμία ιδιαίτερη παρατήρηση πάνω στις νομοθετικές ρυθμίσεις που βρίσκονται ενώπιόν σας. Δε θα μπω στις λεπτομέρειες του τι αφορούν, διότι μας τις έχουν αναφέρει η κυρία Gibson και η κυρία Μαυρίδου, εν συντομία.

Οπότε, περνάω κατευθείαν στα συμπεράσματα και για ποιον λόγο έχουμε θετική γνώμη πάνω σε όλα αυτά. Σε ότι αφορά στις ρυθμίσεις στην Οδηγία Κεφαλαιακών Απαιτήσεων, τη CRD 5, οι ρυθμίσεις διευκρινίζουν την εφαρμογή της, σε περίπτωση τραπεζικού ομίλου και κατόπιν των hive down που έχουν παρατηρηθεί στις ελληνικές συστημικές τράπεζες. Αυτό ήταν σημαντικό να ξεκαθαρίσει. Παρέχουν απαραίτητες εξουσίες στην Τράπεζα της Ελλάδος, σε ότι αφορά στα Διοικητικά Συμβούλια και στις πρόσθετες απαιτήσεις κεφαλαίων και εισαγάγουν ευπρόσδεκτα μέτρα σε θέματα πολιτικής αποδοχών.

Σε ότι αφορά στην άλλη Οδηγία, την BRRD2, οι ρυθμίσεις διευκρινίζουν την εφαρμογή της, σε περίπτωση τραπεζικού ομίλου, δηλαδή, ποια συγκεκριμένη εταιρεία μέσα στον όμιλο στοχεύεται. Προστατεύονται και οι ιδιώτες επενδυτές από τη λήψη υπερβολικών κινδύνων. Παρέχουν στα αρχεία εξυγίανσης στην Τράπεζα της Ελλάδος τη δυνατότητα αναστολής υποχρεώσεων πληρωμής και διευκολύνουν και τη σύναψη συμβάσεων για την άντληση κεφαλαίων στην κεφαλαιαγορά, εκ μέρους των τραπεζών, με την ειδική ρύθμιση, που αφορά στην εξαίρεση από την τμηματική αναγνώριση της διάσωσης με ίδια μέσα, δηλαδή, του bail in.

Για όλους αυτούς τους λόγους, κύριε Πρόεδρε, το Ταμείο είναι σύμφωνο. Δεν έχει καμία ιδιαίτερη παρατήρηση, ούτε πρόταση πρόσθετη πάνω στις νομοθετικές ρυθμίσεις, που είναι ενώπιόν σας.

Σας ευχαριστώ πολύ για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Μότσιος.

**ΓΕΩΡΓΙΟΣ ΜΟΤΣΙΟΣ (Πρόεδρος της Εκτελεστικής Γραμματείας της Ομοσπονδίας Τραπεζοϋπαλληλικών Οργανώσεων Ελλάδας (ΟΤΟΕ)):** Ευχαριστώ, κύριε Πρόεδρε. Καλημέρα σε όλους.

Το θέμα της πορείας του χρηματοπιστωτικού συστήματος θέλουμε να τονίσουμε, για άλλη μία φορά, ως Ομοσπονδία, ότι μας ενδιαφέρει ιδιαίτερα. Γνωρίζετε πάρα πολύ καλά, ότι τα τελευταία χρόνια στη χώρα μας, λόγω και της δεκαετούς κρίσης που έχουμε περάσει, οι τράπεζες οι συστημικές περιορίστηκαν από πολλές σε τέσσερις, ενώ πολύ μικρές συνεταιριστικές τράπεζες υπάρχουν στη χώρα μας.

Η δομή της οικονομίας μας είναι πολύ συγκεκριμένη και με μεγάλες διαφορές από άλλες ευρωπαϊκές χώρες. Δηλαδή, έχει πάρα πολλές μικρές επιχειρήσεις, μικρομεσαίες επιχειρήσεις, που είναι η «σπονδυλική στήλη» της ελληνικής οικονομίας. Επομένως, αυτό, κάθε φορά, πρέπει να λαμβάνεται υπόψη σε όποια συζήτηση κάνουμε, όπως κάνουμε σήμερα και για τις Οδηγίες, οι οποίες έρχονται και εκσυγχρονίζουν ζητήματα που αφορούν στην πορεία των τραπεζών.

Άρα, η δομή της εθνικής μας οικονομίας, η δομή του ελληνικού τραπεζικού συστήματος και τα κριτήρια, τα οποία έχουν τεθεί, από το 2008 μέχρι και σήμερα, πρέπει, ιδιαίτερα, σε αυτές τις σημερινές συνθήκες, που πάμε σε έναν μετασχηματισμό του ελληνικού τραπεζικού συστήματος και στις τέσσερις τράπεζες, αλλά και γενικότερα, πρέπει να δούμε πώς προχωράει αυτός ο μετασχηματισμός.

Γενικά η θέση μας είναι, ότι η συρρίκνωση των τραπεζών και το κλείσιμο των καταστημάτων, η μείωση του προσωπικού, ότι είχε να δώσει αυτό το αφήγημα το έχει δώσει. Πρέπει να αλλάξει το αφήγημα για την πορεία μετασχηματισμού των ελληνικών τραπεζών και του ελληνικού τραπεζικού συστήματος. Χρειάζεται ένα νέο αφήγημα, που θα είναι αναπτυξιακό, κοινωνικό και ευρύτερα εθνικό.

Θα θέλαμε να πούμε δύο προτάσεις ως προς αυτό. Η μία πρόταση είναι, ότι πρέπει και η Ευρωπαϊκή Κεντρική Τράπεζα και το ευρωσύστημα και η Ευρωπαϊκή Ένωση να εγγυηθούν για όλες τις καταθέσεις, ανεξαρτήτως ποσού. Νομίζω ότι είναι ώριμες οι συνθήκες για τη σταθερότητα του τραπεζικού συστήματος, για την ασφάλεια της κοινωνίας, των πελατών και των καταθετών να υπάρξει αυτή η εγγύηση. Να «φύγει», δηλαδή, το ποσό των 100.000, που είναι μέχρι σήμερα και ανεξαρτήτως ποσού οι καταθέσεις να είναι εγγυημένες από το ευρωσύστημα και την Ευρωπαϊκή Κεντρική Τράπεζα.

Δεύτερον, πρέπει, ιδιαίτερα, για τη χώρα μας να αλλάξουν τα αυστηρά τραπεζικά κριτήρια που υπάρχουν μέχρι και σήμερα στις τράπεζες και να μπορούν να δίνονται νέα δάνεια. Για να δοθούν, όμως, νέα δάνεια πρέπει να αλλάξουν τα κριτήρια, για να χρηματοδοτηθούν οι μικρομεσαίες επιχειρήσεις πρέπει να υπάρξουν νέα τραπεζικά κριτήρια χορηγήσεων προς τις μικρομεσαίες, κυρίως, επιχειρήσεις, αλλά και προς όλη την ελληνική κοινωνία.

Επίσης, θα θέλαμε να κάνουμε δυο - τρείς επισημάνσεις. Πρώτον, στο άρθρο 86, για τα μεταβλητά στοιχεία των αποδοχών. Νομίζουμε ότι πρέπει να ξεκαθαρισθεί, ακόμη περισσότερο, το ότι δεν θίγονται οι συλλογικές συμβάσεις εργασίας και η εργατική νομοθεσία, που ισχύει.

Δεύτερον, στο σημείο 83 και 69, ότι δεν θίγονται συμφωνημένες αποδοχές και παροχές των απλών εργαζομένων και τρίτον, ότι θα πρέπει να τεθούν ελάχιστα δυνατά όρια στις μεταβλητές αποδοχές.

Δεν έχουμε στοιχεία, ζητάμε στοιχεία, αλλά έχουμε μία προσέγγιση, που νομίζουμε ότι είναι, κατά βάση σωστή, ότι οι αποδοχές των ανώτερων στελεχών των τραπεζών με τον μέσο όρο των μισθών των τραπεζοϋπαλλήλων, αντί να συγκλίνει, έχει αποκλίνει τα τελευταία χρόνια, κυρίως, μέσα από τις μεταβλητές παροχές που δίνουν οι τράπεζες στα ανώτερα στελέχη, είτε είναι μπόνους, είτε είναι κάθε είδους παροχές που συμφωνούνται, μεταξύ των ανώτερων στελεχών και των διοικήσεων των τραπεζών.

Κλείνοντας, θα ήθελα να τονίσω, ότι για την ΟΤΟΕ, διαχρονικά, από το 2008 μέχρι και σήμερα, η θέση είναι συγκεκριμένη, ότι η συμβολή του τραπεζικού συστήματος στη χώρα μας πρέπει να οδηγήσει στην οικονομική και κοινωνική ανάπτυξη και στη στήριξη της πραγματικής οικονομίας. Θέλουμε να αποτελέσει το τραπεζικό σύστημα, πραγματικά, τον πυλώνα χρηματοδότησης της οικονομίας, διότι, μέχρι και σήμερα, όπως τόνισα και πριν, η μη χρηματοδότηση ιδιαίτερα των μικρομεσαίων επιχειρήσεων οδηγεί σε αναζήτηση κεφαλαίων προς άλλες κατευθύνσεις. Σε ένα παράλληλο τραπεζικό σύστημα, να το ονομάσω έτσι, που αναγκαστικά οδηγείται εκεί η αγορά και οι επιχειρήσεις και η κοινωνία.

Τέλος, η σταθερότητα του τραπεζικού συστήματος, που είναι για εμάς πολύ σημαντικό ζήτημα και πρωτεύον, έχει σχέση με τους δείκτες κεφαλαιακής επάρκειας για την εξυγίανση του ισολογισμού, αλλά, ταυτόχρονα, η πραγματική και οριστική εξυγίανση, για να αφήσουμε οριστικά πίσω την κρίση, σημαίνει και ανάπτυξη της ελληνικής οικονομίας, με σταθερούς ρυθμούς τα επόμενα χρόνια.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ.

Κυρίες και κύριοι συνάδελφοι, οι υπόλοιποι προσκεκλημένοι έχουν ενημερώσει ότι θα απαντήσουν γραπτώς. Συνεπώς, περνάμε στους συναδέλφους Εισηγητές των Κομμάτων.

Τον λόγο έχει ο Εισηγητής της Πλειοψηφίας, ο κ. Υψηλάντης, για να απευθυνθεί στους προσκεκλημένους.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ (Εισηγητής της Πλειοψηφίας):** Κύριε Πρόεδρε, καλημέρα και χρόνια πολλά.

Θα ήθελα να ευχαριστήσω, όλους όσους πήραν τον λόγο και μας παρουσίασαν τις θέσεις τους, οι οποίες, βέβαια, σε ότι αφορά και στο δικό μας Κόμμα, τη Νέα Δημοκρατία, συμπίπτουν. Δηλαδή, οι ουσιαστικές και νομοτεχνικές βελτιώσεις στο βασικό τραπεζικό νομοθέτημα, τον ν.4261/2014, είναι καθ’ όλα αναγκαίες, καθώς η τρέχουσα συγκυρία και οι σύγχρονες προκλήσεις που αντιμετωπίζει ο ευρύτερος τραπεζικός τομέας καθιστούν επιβεβλημένη την επικαιροποίησή τους σε ένα πλαίσιο ευρωπαϊκής σύγκλισης και ολοκλήρωσης. Καθώς, επίσης, ότι η χώρα μας με την υιοθέτηση αυτών των δύο τροποποιητικών Οδηγιών προσαρμόζεται με τα της Ευρωπαϊκής Ενώσεως και τις Οδηγίες και περνάει στην επόμενη φάση από το CRD IV, στο CRD V. Γίνεται, δηλαδή, εγκαίρως και πιο γρήγορα από πολλά άλλα κράτη μέλη της Ευρωπαϊκής Ένωσης, δηλαδή,.

Θα ήθελα, απλά, να επισημάνω κάτι ως μια γενικότερη τοποθέτηση. Πρώτον, θεωρώ επιβεβλημένο να εξεταστεί η αναγκαιότητα, σε ότι αφορά τις ρυθμίσεις των δανείων, διότι εδώ έχουμε τον έλεγχο των τραπεζών. Όμως, η οικονομία μας σήμερα, η οποία προσπαθεί να βγει από τη «μέγγενη» των «κόκκινων» δανείων, θα πρέπει να δούμε και το κατά πόσον θα πρέπει να υπάρξουν σαφείς όροι, σχετικά με την προσπάθεια που καταβάλλει ο μικρομεσαίος Έλληνας, για να ρυθμίσει τις υποχρεώσεις του. Θα πρέπει, όταν πηγαίνει στην τράπεζα, να αντιμετωπίζεται φιλικά και να αντιμετωπίζεται με ξεκάθαρους όρους. Όπως θέλουμε, κύριε Υπουργέ, οι όροι της λειτουργίας των τραπεζών να είναι ξεκάθαροι, πρέπει να είναι ξεκάθαροι και οι όροι που επιβάλλουν οι τράπεζες στους πολίτες, για να ανταπεξέλθουν στις μεγάλες τους υποχρεώσεις. Και αυτό θα πρέπει να μας να μας απασχολήσει, ιδιαιτέρως, είναι επιτακτικό. Μπορεί να μιλάμε για το τραπεζικό σύστημα, για τις ρυθμίσεις του, για τον εκσυγχρονισμό του, όμως, πρέπει να δούμε και το πρόβλημα του Έλληνα, με άλλους όρους.

Και δράττομαι αυτής της παρέμβασης και της προτάσεως μου, για να εξετάσουμε το ενδεχόμενο εισαγωγής του θεσμού και της τραπεζικής διαμεσολάβησης, ως αναγκαίας προϋπόθεσης, προκειμένου οι τράπεζες να προχωρούν στις απαιτήσεις τους.

Θέλω να επισημάνω και το εξής. Όταν όλη η Ελλάδα, κύριε Υπουργέ, περιμένει να ανοίξει σήμερα ο τουρισμός και περιμένουν οι τουριστικοί μας προορισμοί να λειτουργήσουν και να φέρουν έσοδα στο κράτος, «ζεστό» χρήμα, δεν είναι δυνατόν στα Δωδεκάνησα, όπου λειτουργούσε η Συνεταιριστική Τράπεζα Δωδεκανήσου να κλείσει «βίαια», διότι χαρακτηρίστηκε ότι δεν είχε τα επαρκή κεφάλαια, τα απαιτούμενα κεφάλαια. Θεωρώ, ότι έμεινε πολύς κόσμος εκτεθειμένος και όπως ξέρετε η τράπεζα χρειάζεται, όταν την έχει ανάγκη ο επιχειρηματίας.

Έρχονται, λοιπόν, σήμερα χιλιάδες κόσμου στην περιοχή μας, στην περιοχή που δίνει στη χώρα μας, και είναι απολύτως εκτεθειμένοι και να κινδυνεύουν περιουσίες. Θα πρέπει, λοιπόν, να δούμε και να δει και η Τράπεζα Της Ελλάδος ξεκάθαρα πως οι εκκαθαριστικές εταιρείες, που έχουν αναλάβει αυτά τα ιδρύματα, θα μπορούν να λειτουργούν και αυτές με καθαρούς, επίσης, όρους. Ο Διοικητής της Τράπεζας της Ελλάδας στη συζήτησή μας εδώ για τα «κόκκινα» δάνεια μάς είπε, ότι έχει αποφασιστεί πλέον να ισχύουν οι ίδιοι όροι και στις εκκαθαρίστριες εταιρίες, όπως ισχύουν και στις συστημικές τράπεζες.

Ποιοι είναι, όμως, αυτοί οι όροι; Πώς θα πάει ο, πραγματικά, έχων σήμερα ανάγκη μικρομεσαίος, επιχειρηματίας, ο άνθρωπος αυτός που αγωνιά -και εκφράζω πραγματικά την αγωνία των Δωδεκανησίων σήμερα που μου δίδεται η ευκαιρία- για να ρυθμίσει τις υποχρεώσεις του; Ας τα δούμε αυτά, διότι καλό είναι να ζήσουν οι τράπεζες, αλλά προέχει να ζήσουν και οι άνθρωποι που στηρίζουν τις τράπεζες.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, η κυρία Ελευθεριάδου.

**ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας):** Χρόνια πολλά και από μένα, Χριστός Ανέστη και ας ελπίσουμε ότι του χρόνου θα είναι ένα διαφορετικό Πάσχα.

Θέλω να κάνω μία ερώτηση στον κ. Βερύκιο, τον Πρόεδρο του Δ.Σ. του Ταμείου Χρηματοπιστωτικής Σταθερότητας. Ως βασικός μέτοχος, λοιπόν, των συστημικών τραπεζών το Ταμείο Χρηματοπιστωτικής Σταθερότητας, θα ήθελα να μας αναφέρει ο Πρόεδρος ποια είναι η άποψή του για τη συνεχή συρρίκνωση των τραπεζών, με το κλείσιμο των υποκαταστημάτων και των απολύσεων που βλέπουμε να γίνονται στο προσωπικό, κάτι που ανέφερε και ο κ. Μότσιος ως μεγάλη ανησυχία του και τι σκοπεύει να κάνει το ΤΧΣ από δω και πέρα. Δηλαδή, αν είναι θετικό σε αυτόν τον αγώνα δρόμου που έχουν μεταξύ τους οι συστημικές τράπεζες ποια θα κλείσει περισσότερα καταστήματα και ποια θα απολύσει το περισσότερο προσωπικό.

 Δεύτερον, αν προτίθενται οι συστημικές τράπεζες να αλλάξουν τα κριτήρια χρηματοδότησης, ειδικά σε ότι αφορά μικρομεσαίες επιχειρήσεις, οι οποίες είχαν θέμα ρευστότητας και πριν από την πανδημία και αν οι μικρομεσαίες επιχειρήσεις, οι οποίες δεν χρηματοδοτήθηκαν από το ΤΕΠΙΧ ΙΙ και από τις ενισχύσεις Covid, θα έχουν πρόσβαση στα χρήματα του Ταμείου Ανάκαμψης, τα οποία θα διοχετευθούν μέσω των συστημικών τραπεζών. Αν, δηλαδή, τα κριτήρια, για να έχουν πρόσβαση στα χρήματα αυτά, θα είναι τα ίδια με τα κριτήρια που ισχύουν έως σήμερα για τη χρηματοδότησή τους.

Επίσης, θα ήθελα να ρωτήσω τον κ. Μότσιο, αν έχει εικόνα για το πόσοι εργαζόμενοι έχουν απολυθεί, μετακινηθεί ή έχουν φύγει από τη δουλειά τους λόγω «εθελουσίας εξόδου» τα τελευταία δύο χρόνια από τράπεζες. Εάν υπάρχει, δηλαδή, κάποια εικόνα, κάποια στοιχεία γι’ αυτά.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Τον λόγο έχει ο Ειδικός Αγορητής του Κινήματος Αλλαγής, ο κ. Αρβανιτίδης. Χρόνια πολλά και για τη γιορτή σας, κύριε Αρβανιτίδη.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε. Να ευχηθώ και εγώ με τη σειρά μου χρόνια πολλά, Χριστός Ανέστη σε όλους μας.

Θέλω να σχολιάσω την απουσία της Ένωσης Ελληνικών Τραπεζών από τη σημερινή διαδικασία. Δεν μπορεί να στέλνει υπόμνημα, μιάμιση ώρα πριν από τη διαδικασία και στο υπόμνημα να λέει ότι χαιρετίζει -και σωστά το λέει- τις εν λόγω τροποποιήσεις, οι οποίες θωρακίζουν, ακόμη περισσότερο, το ελληνικό τραπεζικό σύστημα, απέναντι σε υφιστάμενους και μελλοντικούς κινδύνους και διασφαλίζουν γενικότερα την εύρυθμη λειτουργία του χρηματοπιστωτικού συστήματος. Ενός συστήματος, λοιπόν, που όλοι οι προλαλήσαντες, που βρέθηκαν στη σημερινή διαδικασία και μας τίμησαν, σημείωσαν την ανάγκη για χρηματοπιστωτική σταθερότητα και ενσωματώνουμε στο δίκαιο μας πολιτικές εποπτείας. Μία νέα γενιά Οδηγιών για τη τραπεζική εποπτεία, την ικανότητα απορρόφησης των ζημιών και την ανακεφαλοποίηση των πιστωτικών ιδρυμάτων.

 Ο κ. Υπουργός, ο κ. Ζαββός, βέβαια, πρέπει να απαντήσει, ότι αφού υπάρχουν τόσο σοβαρά πράγματα, σε ένα τόσο δύσκολο περιβάλλον, και με τόσα προβλήματα οι τράπεζες, γιατί καθυστερήσαμε; Εσείς ο ίδιος θέσατε προθεσμία, με δικές σας αποφάσεις, την 28η Ιουνίου του 2020. Ζητήσατε, δηλαδή, και έτσι έπρεπε, ώστε να θωρακιστεί το ελληνικό τραπεζικό σύστημα και να παίξει τον ρόλο του, ότι η νομοπαρασκευαστική επιτροπή έπρεπε να έχει τελειώσει αυτή την ημερομηνία. Το ερώτημα, λοιπόν, που προκύπτει σε όσους συμμετείχαν στη διαμόρφωση της ενσωμάτωσης των Οδηγιών, είναι γιατί καθυστερήσαμε.

Το ερώτημα το βασικό που προκύπτει είναι το εξής. Από τη μία πλευρά, χρειαζόμασταν και χρειαζόμαστε, επιπλέον, θωράκιση. Έχουμε δύο γεγονότα, από τις τέσσερις, συν την Attica Bank, συστημικές τράπεζες της Ελλάδας. Πρώτον, έχουμε το ζήτημα αυτό που συμβαίνει με την Τράπεζα Πειραιώς, που εκτίμησή μας είναι ότι αυτό θα κοστίσει, ιδιαίτερα, υψηλά στον Έλληνα φορολογούμενο. Το δεύτερο είναι τα γεγονότα, τα οποία υπάρχουν στην Attica Bank και τις επιλογές τις οποίες έχουμε.

Το ερώτημα που θέτω είναι, εάν αυτά είχαν ενσωματωθεί πιο γρήγορα, θα μπορούσαμε να αποφύγουμε τέτοια φαινόμενα; Σε αυτά πρέπει να απαντήσουν τα αρμόδια όργανα, τα οποία τοποθετήθηκαν στη σημερινή διαδικασία. Πότε τελείωσε, λοιπόν, η νομοπαρασκευαστική επιτροπή, γιατί πάρα πολλοί από τους ανθρώπους, οι οποίοι μάς ενημέρωσαν σήμερα συμμετείχαν σε αυτή τη διαδικασία και με προτάσεις, γιατί, κύριε Υφυπουργέ, καθυστέρησε αυτό να κυρωθεί και αν είχε κυρωθεί πιο πριν, αν θα είχαμε αποφύγει τα γεγονότα που συμβαίνουν στις ελληνικές τράπεζες και όλα αυτά για το καλό του χρηματοπιστωτικού μας συστήματος.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Κύριε Πρόεδρε, δεν έχω να ρωτήσω κάτι.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Χρόνια πολλά σε όλους, εκ μέρους της Ελληνικής Λύσης. Ευχαριστούμε τους φορείς για την παρουσία τους.

Έχουμε μία σειρά από ερωτήσεις προς συγκεκριμένους φορείς, τις οποίες, όμως, μπορεί να απαντήσει όποιος θέλει.

 Θα ξεκινήσω με την Τράπεζα της Ελλάδος. Έχουν γίνει stress test στις ελληνικές τράπεζες, ειδικά λόγω της πανδημίας; Το hive down σάς βρήκε απροετοίμαστους, από πλευράς ρυθμιστικού πλαισίου; Δηλαδή, δρομολογείται τώρα η νομοθεσία, έτσι ώστε να μπορούν να εποπτεύονται από την Τράπεζα της Ελλάδος χρηματοοικονομικές εταιρείες μητρικές πιστωτικών ιδρυμάτων, αντί η όλη εποπτεία να μεταβιβαζόταν στην Επιτροπή Κεφαλαιαγοράς; Δώσατε άδεια στις νέες τράπεζες που δημιουργήθηκαν, με απόσχιση hive down, έχοντας ελέγξει ότι μεταβιβάστηκαν επαρκή άτομα, κεφάλαια, υποδομές κ.λπ.;

Είναι σωστό να μην δημοσιεύεται ξεχωριστά ισολογισμός για την Τράπεζα Πειραιώς, ενδεχομένως, και από άλλες τράπεζες του hive down, αφού, πλέον, είναι θυγατρικές μία μικρή εταιρεία συμμετοχών, όπου δημοσιεύεται μόνο ο ισολογισμός της μητρικής και ο ενοποιημένος; Θα μπορούσε μελλοντικά, εάν χρειαστεί, το δημόσιο να επενδύσει χρήματα στις τράπεζες απευθείας ή πρέπει υποχρεωτικά μέσω του ΤΧΣ; Θα μπορούσε το δημόσιο, αντί να εγγυάται τα «κόκκινα» δάνεια του Προγράμματος «Ηρακλής ΙΙ», να κρατάει τα πάγια των «κόκκινων» δανείων ως αποζημίωση;

Στα άρθρα 21 και 22, σχετικά με την καταλληλότητα των μελών του Δ.Σ.. Τι γίνεται με τις περιπτώσεις που έχουν παραβεί τον νόμο ή προβεί σε «ξέπλυμα χρήματος», δεδομένου ότι είχε αποκλειστεί η αυτεπάγγελτη παρεμβολή εισαγγελέα με το άρθρο του ν.637/19, που τροποποιούσε το άρθρο 390 του προηγούμενου Ποινικού Κώδικα; Πώς μπορούμε να ελπίζουμε, ότι θα τα ελέγξει το υπόλοιπο Δ.Σ. ή η Τράπεζα της Ελλάδος;

Ακόμη, στα άρθρα 42 και 51, προβλέπεται ότι κατά τον καθορισμό του συγκεκριμένου αποθέματος ασφαλείας, λαμβάνονται υπόψη οι επιπτώσεις στα άλλα κράτη μέλη ή στην Ε.Ε. συνολικά. Πώς θα γίνεται αυτό; Πρόκειται, για παράδειγμα, η κεντρική τράπεζα της Γερμανίας, να λάβει υπόψη τον αντίκτυπο που μπορεί να είχε στην Ελλάδα το απόθεμα ασφαλείας της Deutsche Bank;

Στο άρθρο 71, παρ. 5, δίνεται η δυνατότητα μη απομείωσης στοιχείων του παθητικού, σε περίπτωση που θα «πέφτουν» κάτω από το επίπεδο αφερεγγυότητας. Πώς μπορεί να επιβιώσει τότε μία τράπεζα;

 Στο άρθρο 82, η Αρχή Εξυγίανσης μπορεί να ορίσει μεταβατική περίοδο συμμόρφωσης στις εξυγιάνσεις, που να λήγει μετά την 1η Ιανουαρίου του 2024, όταν δικαιολογείται δεόντως. Μπορεί να συμβεί αυτό με τις ελληνικές τράπεζες; Πώς είναι δυνατόν να διατηρηθούν σε λειτουργία, χωρίς να πληρούν τις απαιτούμενες κεφαλαιακές προϋποθέσεις;

Στο άρθρο 95, για τα capital controls, αναφέρεται απαγόρευση ανάληψης, πλην ενός κατάλληλου ημερήσιου ποσού. Ποσό είναι το ποσό αυτό;

Στο άρθρο 85, κατά την απομείωση, σε περίπτωση αναδιάρθρωσης παθητικού στο bail in, είναι δυνατόν να περιλαμβάνονται και εγγυημένες καταθέσεις, κάτω των 100.000 ευρώ; Υπάρχει έστω κάποιο όριο στο bail in «κούρεμα», είτε σε εγγυημένες, είτε σε μη εγγυημένες καταθέσεις;

Πώς θα επηρεαστεί ο αναβαλλόμενος φόρος σε περιπτώσεις εξυγιάνσεων; Μπορεί να «κουρευτεί;»

Μπορείτε να μας πείτε πως υποχρεώνεται ένα πιστωτικό ίδρυμα σε καθεστώς αφερεγγυότητας και με ποιες διατάξεις; Επηρεάζεται από τον νέο πτωχευτικό νόμο;

Οι επόμενες ερωτήσεις είναι προς τον κ. Βερύκιο του ΤΧΣ. Πρώτον, έχει δυνατότητες να λειτουργήσει ως μέτοχος το ΤΧΣ, με δεδομένο το ότι απασχολεί είκοσι πέντε άτομα; Έχουμε διαβάσει πώς υπάρχουν παράπονα και ότι δεν φτάνουν τα είκοσι πέντε άτομα προσωπικό. Χαρακτηριστικά έχει αναφερθεί, ότι «εμείς είκοσι πέντε άτομα είμαστε, τι να πρωτοκάνουμε;» Ισχύει αυτό;

Δεύτερον, πώς επιλέγονται τα στελέχη του ΤΧΣ και με τι προτεραιότητες; Διαβάζουμε πώς επιλέγονται επικεφαλής, με κριτήριο το εάν υπόκεινται στην Κυβέρνηση ή στους ξένους, ότι επιλέγονται άτομα για οκτάμηνες θητείες και μετά δεν αναλαμβάνουν, για στελέχη που εμπλέκονται σε χειρισμούς που ήταν υπό δικαστική έρευνα κ.λπ.. Τι, ακριβώς, συμβαίνει;

Τελευταία ερώτηση, πώς σχολιάζετε το δημοσίευμα του Economist, που υποστηρίζει ότι η απαλλοτρίωση της Τράπεζας Πειραιώς από το ΤΧΣ έγινε, για να εξυπηρετηθούν οι μέτοχοι; Δηλαδή, για να την αγοράσουν φθηνά, χωρίς να βάλουν χρήματα;

Δύο ερωτήσεις στην Επιτροπή Κεφαλαιαγοράς, στην κυρία Λαζαράκου. Προβλέπετε να έχετε επιβάρυνση, λόγω του hive down και από τις τιτλοποιήσεις πακέτων; Η δεύτερη ερώτηση είναι, αν έχετε επαρκείς πόρους για εποπτεία.

Επίσης, δύο ερωτήσεις προς την Ένωση Τραπεζών, αν και δεν είναι παρούσα. Ωστόσο, θα απαντήσει εγγράφως, αν κατάλαβα καλά. Η πρώτη είναι πόσα χρήματα θα χρειαστείτε σε νέα κεφάλαια, σε περίπτωση που πουληθούν με ζημία τα «κόκκινα» δάνεια και θα δημιουργηθούν νέα με την πανδημία;

Η δεύτερη ερώτηση, με το άρθρο 41 αυξάνεται το όριο του αποθέματος ασφαλείας σε άλλα συστημικά σημαντικά ιδρύματα στα O-SΙI από 2% σε 3%. Η Ελλάδα έχει τέσσερα τέτοια, δηλαδή, τις συστημικές τράπεζες, που το απόθεμα τους πρέπει να είναι, αυτή τη στιγμή 1%, κατά το EBA. Πρόκειται να αυξηθεί; Εάν ναι, πώς θα καλυφθεί η αύξηση;

 Κλείνοντας, ποια είναι η Έκθεση των ελληνικών τραπεζών σε εκτός ισολογισμού στοιχεία; Ποια είναι η έκθεσή τους σε Target ΙΙ και σε repos;

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Λογιάδης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25)**: Ευχαριστώ πολύ, κύριε Πρόεδρε. Χρόνια πολλά, Χριστός Ανέστη σε όλους. Ευχαριστούμε τους φορείς.

Να ξεκινήσω με την Τράπεζα της Ελλάδος και τον κ. Παντελιά. Επειδή η Τράπεζα της Ελλάδος είναι ένα κομβικό σημείο, θα ήθελα να ρωτήσω, ποια είναι η μετοχική σύνθεση της Τράπεζας της Ελλάδος. Ποιοι έχουν την πλειοψηφία των μετοχών; Γνωρίζουμε ότι οι μετοχές είναι ονομαστικές. Σε ποιον ανήκουν;

Η δεύτερη ερώτηση είναι, γιατί στην ηλεκτρονική διεύθυνση της Τράπεζας της Ελλάδος, στο κεφάλαιο «ιστορική αναδρομή», το κεφάλαιο αυτό φτάνει μέχρι το 2010 και δεν προχωρά παρακάτω; Ξεκινά από το 1928, 1938, 1941-1945, 1953, 1957, 1982, 1997, 2000, 2002, 2010. Αναλυτικά όλα αυτά. Από το 2010 και μετά δεν υπάρχει τίποτα. Γιατί;

Η τρίτη ερώτηση. Το άρθρο 1 του Καταστατικού της Τράπεζας της Ελλάδος ορίζει τη διάρκεια της Τράπεζας της Ελλάδος. Ήθελα να ρωτήσω το αρχικό καταστατικό του 1927, μέχρι πότε όριζε αυτή τη διάρκεια; Πόσες τροποποιήσεις και επεκτάσεις στη διάρκεια αυτής έχουν γίνει και μέχρι πότε ισχύει σήμερα η διάρκεια αυτή; Μέχρι το 2050;

Θα πάμε, τώρα, στην κ. Gibson, από τη Διεύθυνση Εποπτείας της Τράπεζας Ελλάδος, η οποία τόνισε, ότι «οι τράπεζες υποστηρίζουν την πραγματική οικονομία». Πώς υποστηρίζουν, όμως, την πραγματική οικονομία, είναι η δική μου απορία, είναι η δική μου ερώτηση, όταν είναι «παγιδευμένη» σε ομόλογα, ρευστότητα πάνω από 41 δις, με στοιχεία της Τράπεζας της Ελλάδος πρόσφατα, όταν τον Ιανουάριο του 2021 ήταν 22 δις;

Επίσης, πώς υποστηρίζουν οι τράπεζες την πραγματική οικονομία, όταν βλέπουμε, ότι, παραδείγματος χάριν, το φιάσκο της Αttika Bank, με την παραπλάνηση του επενδυτικού κοινού και την κατάληξη να μην διαθέτει κεφάλαια και να μην μπορεί να δημοσιεύει ισολογισμό και να παραμένει εκτός διαπραγμάτευσης; Ποιοι είναι υπεύθυνοι; Η Διοίκηση, είναι η Τράπεζα της Ελλάδος, η οποία διεξήγαγε πλημμελείς ελέγχους, είτε συγκάλυπτε το πρόβλημα; Θα θέλαμε μία απάντηση.

Επίσης, στην κ. Gibson, το θέμα της τεράστιας «φούσκας» του ιδιωτικού χρέους των 105 δις σήμερα. Τι κάνει γι’ αυτό η Τράπεζα της Ελλάδος;

Στην κυρία Μαυρίδου, από τη Διεύθυνση Εξυγίανσης, θα ήθελα να διαβάσω την Οδηγία 2019/879, παρ.1, η οποία λέει, ότι «στις 9 Νοεμβρίου 2015 το Συμβούλιο Χρηματοπιστωτικής Σταθερότητας δημοσίευσε το έγγραφο με τους όρους λειτουργίας (Term Sheet) της Total Loss Absorbing Capacity (TLAC), (συνολική ικανότητα απορρόφησης ζημιών), το οποίο εγκρίθηκε από την G-20, τον Σεπτέμβριο του 2015. Ως στόχος του TLAC είναι να εξασφαλιστεί, ότι οι παγκόσμιες συστημικά σημαντικές τράπεζες, που στο πλαίσιο της Ένωσης αναφέρονται ως παγκόσμια συστημικά σημαντικά ιδρύματα, διαθέτουν την αναγκαία ικανότητα απορρόφησης ζημιών και ανακεφαλαιοποίησης, ώστε, κατά την εξυγίανση και αμέσως, κατόπιν τα εν λόγω ιδρύματα, να μπορούν να συνεχίσουν να εκτελούν κρίσιμες λειτουργίες, χωρίς να θέτουν σε κίνδυνο τα χρήματα των φορολογουμένων». Μα, συνέχεια, οι φορολογούμενοι πληρώνουν.

Το ίδιο αναφέρεται και στην παρ.5 που λέει, ότι «η ανακεφαλαιοποίηση θα πρέπει να επιτυγχάνεται με ελάχιστο αντίκτυπο στους φορολογούμενους». Νομίζουμε, ότι, ακριβώς, το αντίθετο συμβαίνει.

Στον κ. Βερύκιο, τον Πρόεδρο του Ταμείου Χρηματοπιστωτικής Σταθερότητας, θα ήθελα να κάνω την ερώτηση, αν το Ταμείο κέρδισε ή έχασε από τις ανακεφαλαιοποιήσεις;

Τέλος, στον Πρόεδρο της ΟΤΟΕ, τον κ. Μότσιο, που ανέφερε για τις χρηματοδοτήσεις των επιχειρήσεων και τους κοινωνικούς στόχους και για την οικονομία, εάν οι στόχοι αυτοί επιτυγχάνονται σήμερα, με βάση αυτά που γνωρίζουμε;

Τέλος, μία ερώτηση προς τον κ. Ζαββό. Κύριε Υφυπουργέ, θα «παγώσετε» τη δημόσια εγγύηση των 12 δισεκατομμυρίων για τον Πρόγραμμα «Ηρακλής» ή θα ενεργοποιηθεί;

Δεύτερον, από το Ταμείο Ανάκαμψης τα 12 δις ευρώ, που θα πάνε στον ιδιωτικό τομέα, θα είναι δάνεια. Θα τα εγγυηθεί το ελληνικό δημόσιο εκ μέρους των φορολογουμένων;

Τρίτον, βλέπουμε ότι στον βορρά της Ευρώπης υπάρχουν αρνητικά επιτόκια και δεν γίνονται επενδύσεις. Στον νότο υπάρχουν πάρα πολύ υψηλά επιτόκια και ρευστότητα δεν υπάρχει. Πιστεύετε ότι κάποια ώρα θα επέλθει σύγκλιση των επιτοκίων;

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Περνάμε στις απαντήσεις των προσκεκλημένων μας.

Τον λόγο έχει ο κ. Παντελιάς.

**ΣΠΥΡΟΣ ΠΑΝΤΕΛΙΑΣ (Διευθυντής της Διεύθυνσης της Χρηματοπιστωτικής Σταθερότητας της Τράπεζας της Ελλάδος):** Να ξεκινήσουμε, πρώτα απ' όλα, από το ερώτημα που τέθηκε από τον εκπρόσωπο της Ελληνικής Λύσης για ταstress test, λόγω της πανδημίας. Σε πανευρωπαϊκό επίπεδο, ταstress test που ήταν να διεξαχθούν, κατά τη διάρκεια του έτους 2020, ακριβώς, λόγω της πανδημίας, μετατέθηκαν για την τρέχουσα χρήση και η διαδικασία βρίσκεται εν εξελίξει. Είναι μία πανευρωπαϊκή άσκηση, η οποία επαναλαμβάνεται θεσμικά, κάθε δύο χρόνια και τα αποτελέσματα της οποίας θα έχουν ολοκληρωθεί τον Ιούλιο αυτού του καλοκαιριού. Εννοείται, ότι σε μία τέτοια άσκηση, θα αξιολογηθεί και το ενδεχόμενο πρόσθετων ζημιών που οι τράπεζες πανευρωπαϊκά θα έχουν, λόγω της αρνητικής επίπτωσης στο επίπεδο οικονομικής δραστηριότητας από την πανδημία.

Για μία σειρά από ερωτήματα, τα οποία έχουν να κάνουν με τους εταιρικούς μετασχηματισμούς και ταhive down. Μέχρι στιγμής, είναι σαφές, ότι σε περίπτωση, κατά την οποία μία τράπεζα προ επενδύει σε ζήτημα εταιρικού μετασχηματισμού, προκύπτει καινούργια διαδικασία αδειοδότησης, βάσει της οποίας η αδειοδοτημένη τράπεζα, το αδειοδοτημένο πιστωτικό ίδρυμα, είναι η «θυγατέρα» και όχι η «μητρική» εταιρία και σε αυτό το πλαίσιο γίνεται μία πλήρης αξιολόγηση και της καταλληλότητας των μελών του Δ.Σ. και των λοιπών όρων και προϋποθέσεων, έτσι, ακριβώς, όπως τίθενται από το ευρωσύστημα, το οποίο, εν κατακλείδι, έχει την πλήρη αρμοδιότητα για θέματα αδειοδότησης, είτε μιλάμε για συστημικές τράπεζες, είτε μιλάμε για λιγότερο σημαντικά πιστωτικά ιδρύματα. Εννοείται, ότι η καταλληλότητα των μελών του Δ.Σ., λαμβάνει υπόψη όλες τις απαραίτητες προϋποθέσεις, που έχουν τεθεί από το αρμόδιο νομικό πλαίσιο, έτσι όπως ισχύει για θέματα διώξεων, είτε αυτά έχουν να κάνουν με θέματα πρόληψης και καταστολής για «ξέπλυμα βρώμικου χρήματος», ή άλλα θέματα ποινικών διώξεων, τα οποία ενδέχεται να επιβαρύνουν κάποιον υποψήφιο.

Επίσης, να θέσω υπ' όψη, ότι σε ότι αφορά στο θέμα δημοσίευσης των ισολογισμών, υποχρεωτικά, βάσει νόμου, οι τράπεζες πρέπει να ξεκινήσουμε τη δημοσίευση του ισολογισμού της «μητρικής», γιατί, σε κάθε περίπτωση, αυτή είναι η οντότητα, η οποία διαπραγματεύεται σε οργανωμένη αγορά, όπως είναι αυτή του Χρηματιστηρίου Αθηνών. Σε κάθε περίπτωση, οι αναλυτικές οικονομικές καταστάσεις, είναι θέμα διαφάνειας, στο οποίο, σε κάθε περίπτωση, οι τράπεζες, σταδιακά, επικοινωνούν στην επενδυτική κοινότητα.

Αναφορικά με τη μετοχική σύνθεση της Τράπεζας της Ελλάδος, αν δεν με απατά η μνήμη μου, κάτι παραπάνω από το 90% των δικαιωμάτων ψήφου ανήκει στο ελληνικό δημόσιο.

Σε ότι αφορά στην ενημέρωση του web site της Τράπεζας, εκτιμώ ότι σταματάει στο 2010, ακριβώς, γιατί ο συντάκτης θέλει να αποστασιοποιηθεί λίγο από πιο πρόσφατα γεγονότα και να κάνει μία αξιολόγηση, αφού έχουν, συνολικά, αξιολογηθεί οι καταστάσεις όπως αυτές έχουν διαμορφωθεί στα τελευταία χρόνια. Όμως, οφείλουμε να επισημάνουμε, ότι για μία σειρά από περιπτώσεις, η Τράπεζα της Ελλάδος τοποθετείται δημοσίως, όχι μόνο μέσω της Έκθεσης του Διοικητή και των ενδιάμεσων εκθέσεων, οι οποίες συντάσσονται και οι οποίες, αρμοδίως, συζητούνται στα όργανα της ελληνικής Βουλής, αλλά και στα πλαίσια μιας σειράς ad hoc παρουσιάσεων που γίνονται και έχουν να κάνουν, είτε με τις ανακεφαλαιοποιήσεις του τραπεζικού συστήματος, είτε με άλλα γεγονότα, τα οποία, ουσιαστικά, υπογραμμίζουν θέματα εφαρμογής, είτε νομισματικής πολιτικής, είτε εποπτείας.

Από κει και πέρα, για εξειδικευμένα ζητήματα εποπτείας ή εκκαθάρισης, αν μπορούσε η κυρία Gipson και ακολούθως η κυρία Μαυρίδου, να θέσουν μερικές διευκρινίσεις παραπάνω.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Gipson.

**HEATHER GIPSON (Διευθύντρια της Διεύθυνσης Εποπτείας Πιστωτικού Συστήματος της Τράπεζας της Ελλάδος):** Ευχαριστώ πολύ, κύριε Πρόεδρε.

Εγώ θέλω να αναφερθώ σε αυτό που είπε ο εκπρόσωπος του ΜέΡΑ25, αν οι τράπεζες υποστηρίζουν την πραγματική οικονομία. Δεν έκρινα, αν υποστηρίζουν ή δεν υποστηρίζουν την πραγματική οικονομία σε ένα γενικό επίπεδο. Αυτό που είπα είναι, ότι ο νόμος που είναι μπροστά μας, που πρέπει να «ζυγίζει» τη χρηματοπιστωτική σταθερότητα με τη χρηματοδότηση της πραγματικής οικονομίας, κατά την άποψή μας, δεν εμποδίζει τις τράπεζες να υποστηρίζουν τη πραγματική οικονομία.

Επομένως, για το πιο μεγάλο ζήτημα, νομίζω ότι ο Διοικητής έχει θέσει πολλές φορές την άποψη της Τράπεζας πάνω σε αυτό το θέμα. Άρα, εγώ ήθελα μόνο να μιλήσω για τον νόμο που είναι μπροστά μας.

Ευχαριστώ.

**ΜΑΡΙΑ ΜΑΥΡΙΔΟΥ (Διευθύντρια της Εξυγίανσης Πιστωτικών Ιδρυμάτων της Τράπεζας της Ελλάδος):** Από τη δική μου πλευρά, έχω μία σειρά από ερωτήσεις που μου έγιναν. Θα ξεκινήσω πρώτα από τις ερωτήσεις που έγιναν από τον εκπρόσωπο της Ελληνικής Λύσης.

Καταρχάς, σε ότι αφορά στη μεταβατική περίοδο, όντως, έχει οριστεί μεταβατική περίοδος μέχρι την 1/1/2024 για την πλήρωση των MRL από τις τράπεζες, αλλά έχει δοθεί και περισσότερο περιθώριο, μέχρι δύο χρόνια, κατά την κρίση των Αρχών Εξυγίανσης. Αυτό είναι, κάτι το οποίο συνηθίζεται να γίνεται, όταν λαμβάνονται αποφάσεις για μεγάλες αλλαγές, στα πλαίσια λειτουργίας και τις υποχρεώσεις, τις οποίες καλούνται να τηρούν οι τράπεζες και αυτό γιατί το MRL οι τράπεζες θα το καλύψουν, ως έναν βαθμό και με έκδοση ομολόγων. Δεν έχουν όλες οι ευρωπαϊκές τράπεζες την ίδια δυνατότητα έκδοσης ομολόγων κάθε χρόνο. Αυτό το έλαβε υπόψη ο νομοθέτης και γι’ αυτό προέβλεψε μία μεταβατική περίοδο ικανή, έτσι ώστε να μπορέσουν να «χτίσουν» σταδιακά το MRL, όπου χρειάζονται όλες οι ευρωπαϊκές τράπεζες.

Σε ότι αφορά στην αναστολή, που, ενδεχομένως, να υπάρχει, σε περίπτωση εξυγίανσης στην πρόσβαση σε καταθέσεις, αυτό είναι κάτι που θα ληφθεί υπόψη από την Αρχή Εξυγίανσης, τη στιγμή που θα κριθεί μία τράπεζα, ότι έχει βρεθεί σε κατάσταση αφερεγγυότητας ή επαπειλούμενης αφερεγγυότητας. Δεν είναι ένα μέτρο, το οποίο, εξ ορισμού, θα λάβει η Αρχή Εξυγίανσης. Θα το αξιολογήσει και ο νόμος της δίνει τη δυνατότητα, εάν θεωρήσει ότι πρέπει να γίνει μία ολιγοήμερη αναστολή να το κάνει. Μιλάμε για αναστολή δύο ημερών, όχι μεγάλη αναστολή, που είναι απαραίτητη, για να μπορέσουν να γίνουν όλες οι ενέργειες, έτσι ώστε το ίδρυμα που θα τεθεί σε εξυγίανση, να εξέλθει ομαλά από την εξυγίανση αυτή.

Οι καταθέσεις είναι προστατευμένες μέχρι τις 100.000 ευρώ. Τα DTCs, ο αναβαλλόμενος φόρος, είναι, επίσης, κεφάλαιο, το οποίο είναι διαθέσιμο για απορρόφηση ζημιών, όπως συμβαίνει και όταν η τράπεζα λειτουργεί.

Τέθηκε μία ερώτηση, πότε μία τράπεζα βρίσκεται σε καθεστώς αφερεγγυότητας ή επαπειλούμενης αφερεγγυότητας. Αυτό προβλέπεται από τονν.4335, ο οποίος είχε ενσωματώσει την BRRD, όπου στο άρθρο 32 αναφέρεται ότι ένα ίδρυμα θα θεωρείται, ότι βρίσκεται σε φάση αφερεγγυότητας, όταν παραβιάζει ή υπάρχουν αντικειμενικές ενδείξεις, μεταξύ των οποίων κρίνεται, ότι πρόκειται να παραβιάσει στο εγγύς μέλλον τις προϋποθέσεις αδειοδότησής του, όταν τα στοιχεία του ενεργητικού του ιδρύματος υπολείπονται ή υπάρχουν αντικειμενικές ενδείξεις, βάσει των οποίων κρίνεται, ότι πρόκειται στο εγγύς μέλλον να υπολείπονται των υποχρεώσεών τους, όταν το ίδρυμα δεν είναι σε θέση ή υπάρχουν αντικειμενικά στοιχεία, βάσει των οποίων κρίνεται, ότι το ίδρυμα δεν πρόκειται να είναι σε θέση στο εγγύς μέλλον να εξοφλήσει τις οφειλές του και όταν απαιτείται έκτακτη δημόσια χρηματοοικονομική στήριξη, εκτός από τις εξαιρέσεις που προβλέπει, ήδη, ο νόμος.

Σε ότι αφορά τώρα στο T-LAC και την ερώτηση που έκανε ο κ. Λογιάδης από το ΜέΡΑ25, είναι ο αντίστοιχος όρος για το MRL. Είναι ίδιοι και αντίστοιχοι αυτοί οι όροι, T-LAC και MRL. Όντως, το MRL καθιερώνεται τώρα με την BRRD για πρώτη φορά, έτσι ώστε αυτό που έγινε στη χρηματοπιστωτική κρίση του 2007-2008, όπου οι φορολογούμενοι κάλυψαν τις κεφαλαιακές ανάγκες, καθώς και τις ανάγκες για την εξυγίανση των τραπεζών, αυτό τώρα προβλέπεται να γίνεται με έναν διαφορετικό τρόπο και γι’ αυτόν τον λόγο καθιερώνεται και ο δείκτης του MRL, ο οποίος είχε κατέβει με την BRRD και πλέον, δίνονται πολύ περισσότερες οδηγίες, με το πώς θα υπολογίζεται και θα καθορίζεται από την Οδηγία που ενσωματώνεται σήμερα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ όλους τους εκπροσώπους της Τράπεζας της Ελλάδος.

Τον λόγο έχει η κυρία Λαζαράκου.

**ΒΑΣΙΛΙΚΗ ΛΑΖΑΡΑΚΟΥ (Πρόεδρος του Δ.Σ. της Επιτροπής Κεφαλαιαγοράς):** Ευχαριστώ πολύ, κύριε Πρόεδρε.

Δυο ερωτήσεις έχω σημειώσει για εμένα από τον κ. Βιλιάρδο. Η πρώτη αφορά στο hive down και αν αλλάζει αυτό κάτι, σε σχέση με την εποπτεία μας. Δεν αλλάζει κάτι. Εξακολουθούμε να εποπτεύουμε οποιαδήποτε εισηγμένη εταιρεία, όσον αφορά τη λογιστική απεικόνιση. Οπότε, στο κομμάτι αυτό θα δούμε τις ενοποιημένες οικονομικές καταστάσεις, οι οποίες θα προκύψουν από την καινούργια εταιρεία πια, από τη νέα μητρική εταιρεία. Δεν αλλάζει κάτι, δεν διαφοροποιείται ο όγκος. Αυτό το οποίο γίνεται, πλέον, είναι, ότι, προφανώς, το πιο μεγάλο κονδύλι θα είναι οι τράπεζες στον ισολογισμό αυτόν. Σήμερα, δεν είναι πάρα πολλές οι υπόλοιπες δραστηριότητες, αλλά μπορεί στο μέλλον να είναι, αλλά αυτό δεν μας αλλάζει, γιατί οποιανδήποτε όμιλο και να είχαμε θα τον εποπτεύαμε με τον ίδιο τρόπο. Συνεπώς, συνεχίζουμε κανονικά κάθε εποπτεία στο κομμάτι αυτό.

Σε ότι αφορά στους επαρκείς πόρους της Επιτροπής Κεφαλαιαγοράς, έχω ξαναπεί στην Επιτροπή σας, ότι η Επιτροπή Κεφαλαιαγοράς είναι υποστελεχωμένη. Γι’ αυτόν τον λόγο, μάλιστα, έχουμε κάνει και πάρα πολύ μεγάλη προσπάθεια για τον ψηφιακό μας μετασχηματισμό. Έχουμε, ήδη, μιλήσει σχετικά και με το Υπουργείο Οικονομικών και με τη συνδρομή του θεωρούμε, ότι θα βρούμε λύσεις στο κομμάτι αυτό της υποστελέχωσης, αλλά πέραν αυτού, έχουμε όλους τους επαρκείς πόρους, σε ότι αφορά στην τεχνογνωσία, προκειμένου να ανταπεξέλθουμε στις υποχρεώσεις μας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Βερύκιος.

**ΑΝΔΡΕΑΣ ΒΕΡΥΚΙΟΣ (Πρόεδρος του Γενικού Συμβουλίου του Ταμείου Χρηματοπιστωτικής Σταθερότητας (ΤΧΣ)):** Ευχαριστώ πολύ, κύριε Πρόεδρε.

Να απαντήσω στις ερωτήσεις που απευθύνθηκαν στο Ταμείο, ξεκινώντας από την κυρία Ελευθεριάδου που αναφέρθηκε στην συρρίκνωση των τραπεζών, το κλείσιμο καταστημάτων και τη μείωση προσωπικού. Βεβαίως, είναι μία τάση που παρακολουθούμε από κοντά. Είναι γεγονός, ότι μετά από τις διάφορες συγχωνεύσεις που είχαν γίνει στο παρελθόν στο τραπεζικό σύστημα, υπήρχαν διπλά υποκαταστήματα σε πολλά μέρη και είναι ανάγκη να κλείσουν ορισμένα από αυτά. Από την άλλη πλευρά, οι ελληνικές τράπεζες, εκτός από τον μεγάλο όγκο των μη εξυπηρετούμενων δανείων, που αντιμετωπίζουν τώρα χάριν στο Πρόγραμμα «Ηρακλής» και στο νομοθέτημα που εισήγαγε το Υπουργείο Οικονομικών, αντιμετωπίζουν και άλλα προβλήματα. Ειδικότερα, το πρόβλημα χαμηλής κερδοφορίας.

Η χαμηλή κερδοφορία έχει, βέβαια, δύο πλευρές. Η μία είναι τα έσοδα και η άλλη τα έξοδα. Η εύκολη λύση είναι να πεις «κόβω τα έξοδα» και μέσα στα έξοδα ποιο είναι το μεγαλύτερο έξοδο; Είναι τα έξοδα προσωπικού. Έγινε αυτό μέχρις ενός σημείου, αλλά σίγουρα εμείς ως ταμείο δεν υποστηρίζουμε την περαιτέρω δραστική μείωση. Μπορεί να χρειαστεί ακόμη κάποια εξυγίανση, λόγω παλαιών συγχωνεύσεων, αλλά η επιμονή μας θα είναι πολύ περισσότερο στην αύξηση των εσόδων. Εκεί βάζουμε τις δυνάμεις και την τεχνογνωσία του Ταμείου, σε συνεργασία με τις διοικήσεις των τραπεζών, ούτως ώστε να πετύχουν τα πλάνα εξυγίανσης και μετατροπών που έχουμε βάλει μπροστά και ειδικά στο σημείο αύξησης εσόδων, ούτως ώστε να μην χρειαστεί, πλέον, να προβαίνουνε σε εθελούσιες εξόδους προσωπικού και όλα αυτά τα δυσάρεστα που έχουμε δει στο παρελθόν.

Θα ήθελα να σας διαβεβαιώσω, ότι είναι κάτι που παρακολουθούμε στενά και είμαστε, εντελώς, σύμφωνοι μαζί σας, ότι πρέπει να περιοριστεί αυτή η τάση πλέον.

Μιλήσατε για αλλαγή κριτηρίων χρηματοδότησης. Αυτό, θα μου επιτρέψετε να πω, ότι είναι περισσότερο θέμα των ιδίων των διοικήσεων των τραπεζών. Εμείς ως Ταμείο, είμαστε μέτοχοι. Δεν καθορίζουμε την πολιτική χρηματοδότησης. Βεβαίως, παρακολουθούμε και εισηγούμεθα και κριτικάρουμε εκεί που χρειάζεται, αλλά είναι θέμα των επιμέρους διοικήσεων των τραπεζών.

Ο κ. Βιλιάρδος ρώτησε, αν έχουμε αρκετό προσωπικό στο Ταμείο, για να κάνουμε τη δουλειά που χρειάζεται, απέναντι σε τέσσερα τραπεζικά ιδρύματα συστημικά. Κύριε Βιλιάρδε, νομίζω, ναι, διότι, αυτή τη στιγμή, ως μέτοχος, μην ξεχνάμε ότι το Ταμείο Χρηματοπιστωτικής Σταθερότητας είναι μία εταιρεία χαρτοφυλακίου και διαχειρίζεται συμμετοχές σε τράπεζες, δεν διαχειρίζεται τις ίδιες τις τράπεζες. Βεβαίως, παλαιότερα, είχαμε έναν ρόλο σχεδόν εποπτικό, αλλά αυτός, με την πάροδο των ετών, με την έξοδο από τα μνημόνια, με τη σημερινή κατάσταση που έχουμε με ένα «υγιές» τραπεζικό σύστημα, έχει εκλείψει.

Εμείς είμαστε, πλέον, ένας μέτοχος, βεβαίως, σημαντικός σε ορισμένες περιπτώσεις, όπως ξέρετε, στην Εθνική Τράπεζα, στην Πειραιώς, αλλά μέτοχος με ίσως μεγαλύτερη επιρροή από άλλους, διότι έχουμε και ένα μέλος στο Διοικητικό Συμβούλιο κάθε μιας από τις τράπεζες. Από εκεί και πέρα, δεν χρειαζόμαστε πολύ μεγάλο προσωπικό. Τα τριάντα και πλέον άτομα του μόνιμου προσωπικού του Ταμείου είναι επαρκή. Βέβαια, είναι στιγμές, που είναι πάρα πολύ μεγάλος ο φόρτος εργασίας, όπου μπορεί να είναι λίγο τεταμένα τα πράγματα. Όμως, σε γενικές γραμμές, είναι επαρκή τα άτομα.

Ρωτήσατε για την επιλογή στελεχών. Δεν ξέρω, αν είχατε υπόψιν τα στελέχη των διοικητικών οργάνων ή τα μόνιμα στελέχη του προσωπικού του Ταμείου. Όπως ξέρετε, για τα διοικητικά όργανα η επιλογή των στελεχών γίνεται από μία ανεξάρτητη επιτροπή επιλογής, το selection panel, για να χρησιμοποιήσω τον αγγλικό όρο. Σε ότι αφορά στα στελέχη του μόνιμου προσωπικού, αυτά γίνονται με κατευθείαν προσλήψεις από το Ταμείο. Εκεί, βεβαίως, τα κριτήρια είναι ανάλογα με τη θέση που πρέπει να καλυφθεί. Δεν σας κρύβω, ότι δεν είναι εύκολο να προσεγγίσεις προσωπικό σε έναν Οργανισμό, ο οποίος καλείται να εκλείψει στο τέλος του 2022. Έτσι, λοιπόν, περιμένουμε να δούμε τι αποφάσεις που θα ληφθούν, σχετικά με το μέλλον του Ταμείου. Πάντως, προς το παρόν, έχουμε το προσωπικό που χρειάζεται και είναι ικανό.

Αναφερθήκατε και σε ένα άρθρο του ECONOMIST για την αύξηση κεφαλαίου της Τράπεζας Πειραιώς και αν αυτή έγινε, για να εξυπηρετηθούν οι μέτοχοι. Η αύξηση έγινε για να ενισχυθεί η Τράπεζα Πειραιώς. Αυτός είναι ο κύριος σκοπός. Και ήταν επιτυχής από αυτή την άποψη, διότι χάρη στην αύξηση κεφαλαίου θα μπορέσει να προβεί σε ριζική μείωση των μη εξυπηρετούμενων δανείων και να αφοσιωθεί στο κύριο έργο, που πρέπει να είναι η χρηματοδότηση της πραγματικής οικονομίας. Βεβαίως, με την ενίσχυση της Τράπεζας εξυπηρετούνται οι μέτοχοι, αλλά ο κύριος σκοπός ήταν να ενισχυθεί η ίδια η Τράπεζα.

Και θα κλείσω, κύριε Πρόεδρε, με μία ερώτηση του κ. Λογιάδη, ο οποίος έθεσε ένα γενικό ερώτημα, αν κέρδισε ή έχασε το Ταμείο από τις ανακεφαλαιοποιήσεις. Βεβαίως, όταν κοιτάξει κανείς τον ισολογισμό του Ταμείου και βλέπει μία συσσωρευμένη ζημία της τάξεως των 30 ή 40 δις ευρώ, λέει «εδώ έχασε το Ταμείο και έχασε το δημόσιο, έχασε ο φορολογούμενος». Όμως, μην ξεχνάμε, ότι το Ταμείο Χρηματοπιστωτικής Σταθερότητας δεν δημιουργήθηκε ως κερδοσκοπικός οργανισμός.

Βεβαίως, ακολουθεί μεθόδους ιδιωτικής οικονομίας και τη λογιστική απεικόνιση που απαιτεί αυτή και εμφανίζει αυτές τις συσσωρευμένες ζημίες, οι οποίες οφείλονται στην κατακόρυφη πτώση των αξιών των μετοχών που κρατάει για λογαριασμό του δημοσίου, αλλά τα ποσά αυτά που εμφανίζονται ως ζημίες, μπορεί και θα πρέπει κανείς να τα βλέπει ως μία επένδυση στη διατήρηση ενός τραπεζικού συστήματος. Μην ξεχνάμε, ότι περάσαμε από περιόδους, όπου ήταν επίφοβα τα πράγματα. Σήμερα, δόξα τον Θεό, δέκα χρόνια αργότερα έχουμε ένα «υγιές» τραπεζικό σύστημα και αυτό έχει ένα κόστος που είναι προς όφελος του συνόλου της κοινωνίας.

Αυτό ήθελα να αναφέρω, κύριε Πρόεδρε. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Μότσιος.

**ΓΕΩΡΓΙΟΣ ΜΟΤΣΙΟΣ (Πρόεδρος της Εκτελεστικής Γραμματείας της Ομοσπονδίας Τραπεζοϋπαλληλικών Οργανώσεων Ελλάδας (ΟΤΟΕ)):** Ευχαριστώ, κύριε Πρόεδρε.

 Η κυρία Ελευθεριάδου, ρώτησε για τα τελευταία δύο χρόνια πόσοι αποχώρησαν εργαζόμενοι από τις τράπεζες. Οι αποχωρήσεις, από το 2018 μέχρι σήμερα, ήταν αποχωρήσεις, καταρχήν, μέσω εθελούσιων εξόδων. Με βάση τα στοιχεία, τα οποία έχουμε εμείς, ήταν περίπου πεντέμισι χιλιάδες και αυτά τα δύο χρόνια ταυτόχρονα έκλεισαν περίπου διακόσια ογδόντα καταστήματα.

Στον κ. Λογιάδη, εάν οι στόχοι που έχουν βάλει οι τράπεζες έχουν επιτευχθεί, μέχρι και σήμερα. Πρέπει να πω, ότι η κάθε Τράπεζα έχει τα δικά της χαρακτηριστικά, τα δικά της δεδομένα. Υπάρχουν κοινά προβλήματα, αλλά υπάρχουν και διαφορετικά δεδομένα σε κάθε τράπεζα, κυρίως, στις συστημικές τράπεζες. Η κάθε τράπεζα έχει τους δικούς της στόχους και για τα «κόκκινα» δάνεια και για τον τρόπο που χρηματοδοτεί και την κατεύθυνση των χρηματοδοτήσεων και για τα προϊόντα προς την αγορά, προς την πελατεία και προς την κοινωνία.

Γενικότερα, αυτό που εγώ θέλω να τονίσω, είναι ότι οι στόχοι της ανάπτυξης των τραπεζών πρέπει να έχουν δύο στοιχεία: τη σταθερότητα και την αναπτυξιακή διάσταση, την κοινωνική διάσταση του τραπεζικού συστήματος.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ολοκληρώσαμε με τους εκπροσώπους των φορέων.

Πριν να δώσω τον λόγο στον κ. Υπουργό, αν θέλει να δώσει κάποιες απαντήσεις, θα ήθελα να σας ενημερώσω, ότι η επόμενη συνεδρίαση της Επιτροπής μας, θα ξεκινήσει στις 14.00΄ αντί στις 15.00. Ευχαριστώ πάρα πολύ τους Εισηγητές όλων των Κομμάτων για τη θετική τους ανταπόκριση και τον κ. Υπουργό.

Κύριε Υπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ πολύ, κύριε Πρόεδρε. Θα ήθελα να ευχαριστήσω τις κυρίες και τους κυρίους Βουλευτές και επίσης, τους εκπροσώπους των φορέων γι’ αυτή την πολύ ενδιαφέρουσα συζήτηση.

Νομίζω υπάρχει μία σύμπτωση απόψεων, ότι νομοσχέδια τα οποία φέρνει προς ψήφιση η Κυβέρνηση έχουν ως βασικό στόχο τη θωράκιση της εποπτείας των τραπεζών. Μάλιστα, θα έλεγα, ότι εντάσσονται στην προοπτική της ενίσχυσης της ευρωπαϊκής τραπεζικής ένωσης, όπως αυτή εκφράστηκε, ήδη, από το 2012, με την τότε δημιουργία του Ενιαίου Εποπτικού Μηχανισμού, του λεγόμενου SSM, που είναι και ο επόπτης των ευρωπαϊκών συστημικών τραπεζών και ο οποίος είναι, κυρίως, αρμόδιος για την εποπτεία της κεφαλαιακής βάσης των τραπεζών.

Δεύτερον, με τη δημιουργία, λίγο αργότερα, το 2015-2016, της Ενιαίας Εποπτικής Αρχής Εξυγίανσης του λεγόμενου«Single Resolution Board», το οποίο είναι αρμόδιο, κυρίως και για τα θέματα του λεγόμενου MRL, για το οποίο ακούσατε, δηλαδή, ακριβώς, εκείνου του κεφαλαιακού «μαξιλαριού», το οποίο χρειάζονται οι τράπεζες σε περίπτωση μεγάλων κρίσεων, όπου υπάρχει περίπτωση να μπουν σε εξυγίανση. Οπότε, αντί να γίνει αυτό που έγινε στην προηγούμενη κρίση του 2008-2009, ότι υπήρξε προσφυγή στη χρηματοδότηση από τους φορολογούμενους, ήδη, οι τράπεζες έχουν «χτίσει» αυτό το αναγκαίο, το κεφαλαιακό «μαξιλάρι».

Ο τρίτος πυλώνας, ο οποίος είναι ακόμη ημιτελής και κάποιοι από εσάς έκαναν την πολύ εύλογη επίκληση, όπως κάνουμε και εμείς ως Κυβέρνηση και ως χώρα, για την πλήρη ολοκλήρωση και του τρίτου πυλώνα, δηλαδή, του Ευρωπαϊκού Συστήματος Εγγυήσεων.

Τα δύο νομοσχέδια, τα οποία συζητούμε είναι προφανώς αρκετά τεχνικά. Αυτό, όμως, δεν σημαίνει, ότι δεν είναι χρήσιμα και εντάσσονται στη συνεχή επικαιροποίηση των κανόνων των κεφαλαιακών απαιτήσεων, ώστε να ενισχύονται ακόμη περισσότερο οι τράπεζες για νέους και επερχόμενους κινδύνους.

 Δεν θα επεκταθώ περισσότερο στα θέματα, τα οποία, εξάλλου, θίξαμε και την προηγούμενη φορά, όπως είναι τα θέματα, είτε της επάρκειας κεφαλαίων, είτε του MRL. Θα προσπαθήσω να απαντήσω, καθώς είναι πιο χρήσιμο, σε ορισμένες από τις ερωτήσεις, προβληματισμούς που έθεσαν προηγουμένως οι Βουλευτές.

Αναφέρομαι πρώτα στον κ. Υψηλάντη, ο οποίος ζήτησε να δει τι γίνεται με τα θέματα των συνεταιριστικών τραπεζών και ιδιαιτέρα της Δωδεκανήσου. Και εδώ, πάλι, λέω, ότι είναι ένα θέμα, που, όπως και ο ίδιος αναφέρθηκε, που αφορά την Τράπεζα της Ελλάδος, αλλά θα ήθελα να πω, και είχαμε και την ευκαιρία να το πούμε και αρκετές φορές στη Βουλή, ότι ισχύουν, βεβαίως, οι ίδιοι όροι για τους πελάτες, είτε οι τράπεζες είναι συστημικές, είτε είναι μη συστημικές.

Αναφορικά με τα θέματα τώρα της χρηματοδότησης των μικρομεσαίων επιχειρήσεων που λίγο πολύ απετέλεσε και αποτελεί μία εύλογη και μόνιμη επωδό αρκετών παρατηρήσεων, θα ήθελα να πω δύο βασικά πράγματα. Στη διάρκεια, ιδιαίτερα αυτής της κρίσης, τι έχει κάνει η Κυβέρνηση και δεύτερον να δούμε και το άμεσο μέλλον, τι μπορεί, πραγματικά, να γίνει ακόμα περισσότερο.

Στα θέματα της βοήθειας, της ενίσχυσης της ρευστότητας στην πραγματική οικονομία, έχουμε, ήδη, πάρει μία σειρά σημαντικών μέτρων. Ήδη, μέσα από το ΤΕΠΙΧ ΙΙ, το Ταμείο Εγγυοδοσίας, όπου έχουν δοθεί δάνεια ύψους, περίπου, 7,5 δισεκατομμυρίων ευρώ σε περίπου 40.000 επιχειρήσεις. Έχουν, ήδη, υλοποιηθεί οι έξι πρώτοι κύκλοι της επιστρεπτέας προκαταβολής και έχουν διοχετευθεί 7,3 δισεκατομμύρια ευρώ. Οι ελληνικές τράπεζες από τη μεριά τους έχουν προχωρήσει σε μία εκτεταμένη αναστολή δόσεων δανείων για τα ελληνικά νοικοκυριά και τις επιχειρήσεις και έχουμε στοιχεία της προηγούμενης χρονιάς, Φεβρουάριου-Νοέμβριου 2020, όπου έχουν χορηγηθεί αναστολές σε περίπου 400.000 επιχειρήσεις, συνολικού ύψους, περί τα 30 δισεκατομμύρια ευρώ.

Πρέπει να πούμε, επίσης, ότι οι αναστολές αυτές γίνονται, πέραν και επιπλέον, των ρυθμίσεων δανείων που είναι επιχειρηματικά, στεγαστικά, προσωπικά, στις οποίες έχουν προχωρήσει οι τράπεζες και που αναλογούν, περίπου, σε 15 δισεκατομμύρια ευρώ. Είτε, δηλαδή, μέσα από ρυθμίσεις, είτε από αναστολές, το ελληνικό τραπεζικό σύστημα έχει διευκολύνει δανειολήπτες για ποσά που ξεπερνούν τα 45 δισεκατομμύρια ευρώ.

Επίσης, μην ξεχνάτε, ότι με τα δάνεια του Ταμείου Ανάκαμψης θα έχουμε περί τα 12,7 δισεκατομμύρια, που θα μοχλευθούν και είναι υπερδιπλάσια ιδιωτικά κεφάλαια. Πιστεύουμε ότι θα έχουμε ένα αποτέλεσμα εισροής στην οικονομία, ειδικά σε αναπτυξιακά έργα, περίπου, 30 δισεκατομμύρια ευρώ.

Θα ήθελα, κύριε Πρόεδρε, να επισημάνω την κρίσιμη σημασία του τι έχει να συμβεί με το θέμα των επερχόμενων πόρων του Ταμείου Ανάκαμψης, ιδιαίτερα, για τις μικρομεσαίες επιχειρήσεις, για τις οποίες υπάρχουν και θα υπάρξουν πολύ σύντομα οι αναγκαίες χρηματοδοτήσεις, ήδη, μέσα σε αυτή τη χρονιά. Το Ταμείο Ανάκαμψης και οι επερχόμενοι πόροι δεν είναι, απλώς, μία μεταφορά πόρων, για να διανεμηθούν, απλώς, σε οποιεσδήποτε ανάγκες. Πρόκειται για μία μεταφορά πόρων, η οποία είναι στοχευμένη, ακριβώς, εκεί που υπάρχουν από τη μία μεριά μεταρρυθμίσεις και από την άλλη μεριά, υπάρχουν συγκεκριμένα σχέδια. Δηλαδή, θα πρέπει να υπάρξουν σχέδια, projects, σαφώς κοστολογημένα, με σαφείς προθεσμίες παράδοσης, παραλαβής.

Ποια είναι η μεγάλη ευκαιρία αυτού του Ταμείου, ακριβώς, για το θέμα αυτού που λέμε, αυτή την περίοδο, ως τον αναγκαίο μετασχηματισμό της ελληνικής παραγωγικής βάσης; Ότι μας δίδεται μία μοναδική ευκαιρία, μαζί με τα κίνητρα τα οποία θα δώσει η Κυβέρνηση, να γίνει αυτός ο μετασχηματισμός, ώστε ακόμη και οι επιχειρήσεις, οι οποίες, σήμερα, ιδιαίτερα μερικές πάρα πολύ μικρές, αδυνατούν λόγω αντικειμενικών στοιχείων να χρηματοδοτηθούν από τις τράπεζες, δεν είναι αυτό που λέμε «bankable», αλλά μέσω του αναγκαίου μετασχηματισμού μπορούν, κάλλιστα, να αναπτύξουν εκείνο το βέλτιστο μέγεθος, ώστε να μπορέσουν, αφενός μεν να επωφεληθούν από τους πόρους του Ταμείου Ανάκαμψης, αφετέρου ακόμη, αν χρειαστεί να υπάρχουν και άλλες μετοχικές συμμετοχές.

Το σημαντικό είναι, ότι πρόκειται για έναν μετασχηματισμό στοχευμένο σε δύο μεγάλες κατηγορίες. Αφενός μεν, αυτή που λέμε τη βιώσιμη ανάπτυξη, που περιέχει και την «πράσινη» ανάπτυξη και από την άλλη πλευρά, την ψηφιακή μετάβαση. Αυτό είναι ένα εγχείρημα τεράστιας εμβέλειας, γιατί, κάτω από άλλες συνθήκες, δηλαδή, έλλειψης ύπαρξης των πόρων του Ταμείου Ανάκαμψης, αυτό θα ήταν, σχεδόν, αδύνατον, διότι πρόκειται για μια μετάβαση, εξαιρετικά, κοστοβόρα. Όμως, αυτή τη στιγμή, με τη δυνατότητα που μάς παρέχει το Ταμείο Ανάκαμψης, θα μπορέσουμε κάλλιστα να ανταπεξέλθουμε, με σημαντική, όμως, δουλειά, η οποία πρέπει να γίνει μέσα σε δεδομένα χρονικά περιθώρια. Δεν είναι υπερβολή, να πούμε και να ξαναπούμε, ότι δεν είχαμε ποτέ, περίπου, σαράντα χρόνια μέχρι σήμερα, να αντιμετωπίσουμε τόσο κρίσιμη, άμεση, επείγουσα, αλλά και ενδιαφέρουσα πρόκληση, όσο αυτή που μας δίνει το Ταμείο Ανάκαμψης, γιατί είναι η μοναδική ευκαιρία που έχουμε να κλείσουμε, για τα καλά, τη μεγάλη «ψαλίδα» που έχει αναπτυχθεί, ανοίξει μεταξύ βορρά και νότου. Αυτή η ευκαιρία μάς δίνεται, αυτή τη στιγμή, μέσω του Ταμείου Ανάκαμψης.

Επίσης, θα ήθελα να αναφερθώ και σε δύο άλλα σημεία, απαντώντας και στις παρατηρήσεις που έκανε ο εκπρόσωπος του ΜέΡΑ25, όταν αναφέρθηκε στη σημαντική διαφορά επιτοκίων χρηματοδότησης, δηλαδή, του κόστους χρήματος που υπάρχει μεταξύ των χωρών του νότου και της Ελλάδος και του βορρά. Βεβαίως, και υπάρχει για δύο λόγους επιπλέον: γιατί δεν έχουν ολοκληρωθεί, μέχρι σήμερα, η ευρωπαϊκή τραπεζική ένωση και η ένωση των κεφαλαιαγορών.

Με απλά λόγια, η ευρωπαϊκή τραπεζική ένωση, θα σημαίνει σιγουριά και προστασία των καταθετών, οπουδήποτε και αν βρίσκονται, αλλά και ότι δεν θα υπάρχει διαφορά για την αξιολόγηση της τράπεζας, σε οποιαδήποτε χώρα και αν βρίσκεται. Αυτό, οπωσδήποτε, θα βοηθήσει με την ολοκλήρωση, τη σύγκλιση, σε πολύ μεγάλο βαθμό, και του κόστους χρηματοδότησης.

Το δεύτερο σημείο , που θέλω να πω και εδώ παίρνει μία κεφαλαιώδη σημασία, είναι η δυνατότητα, αυτόν τον καιρό, της λεγόμενης δημιουργίας «πράσινης» ενοποίησης των ευρωπαϊκών κεφαλαιαγορών. Οι ευρωπαϊκές κεφαλαιαγορές, αυτή τη στιγμή, θα αποτελέσουν ένα κομβικό σημείο των μεταβολών στον μετασχηματισμό των ευρωπαϊκών οικονομιών και υπολογίζεται ότι θα χρειαστούν επενδύσεις, της τάξης των 330 δισεκατομμυρίων ευρώ για κάθε χρονιά μέχρι το 2030.

Παράλληλα, να έχετε υπόψη σας, ότι αυτά τα λεφτά θα πάνε σε επενδύσεις κλιματικής αλλαγής και ενεργειακούς στόχους. Και ξέρετε, ότι γνωρίζουμε, ότι περί τα 125 δισεκατομμύρια ευρώ, ετησίως, θα δοθούν στη λεγόμενη ψηφιακή μετάβαση, δηλαδή, στους ψηφιακούς μετασχηματισμούς. Όλα αυτά τα λεφτά, θα «σηκωθούν» με προσφυγή από τα ευρωπαϊκά όργανα στις διεθνείς κεφαλαιαγορές.

Ποιο είναι το σημείο σημασίας για εμάς; Ότι μέσα από τον μεγάλο αυτό επικείμενο μετασχηματισμό και την αναγκαία δημιουργία των ευρωπαϊκών κεφαλαιαγορών «λιμνάζοντα» πλεονάσματα κεφαλαίων του βορρά θα μπορούν να έρθουν με ασφάλεια σε συγκεκριμένες επενδύσεις, οι οποίες έχουν, ήδη, στοχοθετηθεί και μέσα από το Ταμείο Ανάκαμψης. Αυτό δίνει τη δυνατότητα, ότι δίπλα στα δημόσια-ενωσιακούς πόρους να υπάρχει και δυνατότητα μόχλευσης και των ιδιωτικών πόρων που να έρθουν με σιγουριά. Πρόκειται, θα έλεγα, για μία καταλυτική διαδικασία μετασχηματισμού του παραγωγικού δυναμικού, της παραγωγικής βάσης, από την οποία μπορεί να επωφεληθεί πάρα πολύ και η χώρα μας. Αυτό δεν πρέπει να το ξεχνάμε. Επίσης, είναι κάτι, στο οποίο, όπως ξέρετε, η Κυβέρνηση, εργάζεται με ταχύτατους ρυθμούς, με σύστημα, με απόδοση και γι’ αυτό νομίζω είναι κάτι το οποίο μπορούμε να το πετύχουμε.

Κύριε Πρόεδρε, κλείνοντας, θα ήθελα να αναφερθώ σε κάτι που έθεσε και πάλι ο εκπρόσωπος του ΜέΡΑ25, κάτι που έχει θέσει, μετ’ επιτάσεως, και ο Πρόεδρός του. Πρέπει να καταλάβουμε, ότι όταν μιλάμε για το Πρόγραμμα «Ηρακλής» και για τις εγγυήσεις του, αυτό το Πρόγραμμα δίνει εγγύηση των 12 δις. Αυτά δεν είναι λεφτά, ούτε επιδοτήσεων, ούτε χορηγήσεων. Είναι μία εγγύηση, η οποία δίνεται, με βάση, ακραιφνώς, ειδικά χρηματοοικονομικούς όρους. Με άλλα λόγια, το δημόσιο χορηγώντας εγγύηση, λαμβάνει την αντίστοιχη προμήθεια αυτού που θα λάμβανε οποιοσδήποτε άλλος ιδιώτης. Γιατί αυτή η εγγύηση; Καταρχήν, κυρίως, δεν διατρέχει κίνδυνο, γιατί είναι μία από τις πιο σίγουρες εγγυήσεις. Είναι κάτι που το έχουμε εξηγήσει στον κόσμο, αλλά ας το πούμε, για άλλη μία φορά για να μην μένει καμιά αμφιβολία.

Πρώτον, γιατί η εγγύηση που δίνει το δημόσιο στις τιτλοποιήσεις του Προγράμματος «Ηρακλής», αφορά στο ασφαλέστερο εκείνο μέρος, το οποίο έχει εξεταστεί και έχει βαθμολογηθεί από τις λεγόμενες Εταιρίες Πιστοληπτικής Αξιολόγησης. Αν δεν έχει δοθεί αυτή η βαθμολόγηση, δηλαδή, αυτό το πιστοποιητικό, δεν δίνει το δημόσιο, καταρχήν, καμία εγγύηση.

Δεύτερον, για να δημιουργηθεί η δυνατότητα και να δώσει το δημόσιο αυτή την εγγύηση, πρέπει, ήδη, να έχει πωληθεί το 50+1% του συνολικού χαρτοφυλακίου.

Τρίτον, ακόμη και αν, ο μοι γένοιτο, ήθελε «καταπέσει», την Πέμπτη, την έκτη ή και την έβδομη χρονιά, κάποιο τμήμα της εγγύησης, τότε η προμήθεια, την οποία έχει λάβει το ελληνικό δημόσιο, καλύπτει, πλήρως, την οποιαδήποτε κατάπτωση της εγγύησης.

Και τέταρτον, δεν πρέπει να ξεχνάμε, ότι έχει δημιουργηθεί μία επιτροπή παρακολούθησης με αντιπροσώπους, όχι μόνο του Υπουργείου Οικονομικών, αλλά της Τραπέζης της Ελλάδος και άλλων, που επικουρείται, αυτή τη στιγμή, από σημαντικούς εμπειρογνώμονες, η οποία παρακολουθεί, συνεχώς, τη διαδικασία των τιτλοποιήσεων και έχει, ακριβώς, να κάνει με τη δυνατότητα, ότι υπάρχουν, πράγματι, οι αναγκαίες εκείνες ανακτήσεις, ώστε να μην υπάρξει κάποια κατάπτωση.

Κλείνοντας, κύριε Πρόεδρε, θα ήθελα να πω, ότι περνάμε τη σελίδα εκείνη που κάποτε απασχολούσε το θέμα της ασφάλειας που υπάρχει πια και της ενίσχυσης του ελληνικού τραπεζικού συστήματος, που έχει, πλήρως, εμπεδωθεί και κινούμαστε, πλέον σε ένα τραπεζικό σύστημα, όπου θα πρέπει, πράγματι, αφού η Πολιτεία έχει κάνει τη δουλειά της δίνοντας το Πρόγραμμα «ΗΡΑΚΛΗΣ», με εκπληκτικές επιτυχίες, όπως ξέρετε, μείωση των «κόκκινων» δανείων κατά 32 δισεκατομμύρια την πρώτη περίοδο και κατά 32 δισεκατομμύρια τη δεύτερη, οπότε, ήδη μέσα σε αυτή τη χρονιά, όπως ξέρουμε, οι περισσότερες εκ των συστημικών τραπεζών, σύμφωνα με τα στοιχεία που μας δίνουν, θα έχουν φτάσει τα «κόκκινα» δάνεια σε μονοψήφια ποσοστά, αυτό δε σίγουρα θα συμβεί την επόμενη χρονιά, έτσι θα έχουμε φτάσει πολύ κοντά στους ευρωπαϊκούς όρους.

 Έχουμε, δηλαδή, μία σημαντική κατάκτηση που ανοίγει τον δρόμο, ώστε οι τράπεζες -και εδώ είναι ο ρόλος που πρέπει να παίξουν- να μπορέσουν πραγματικά - και συμφωνώ με αρκετές από τις παρατηρήσεις- να δημιουργήσουν νέα κριτήρια, να κάνουν μεγαλύτερη προσπάθεια, ώστε να μπορέσει να χρηματοδοτηθεί με επάρκεια ένα μεγαλύτερο κομμάτι των μικρομεσαίων επιχειρήσεων, οι οποίες, πράγματι, έχουν ανάγκη. Είναι επιχειρήσεις, οι οποίες είναι βιώσιμες και έχουν προοπτική, μέσα στα πλαίσια τα δυναμικά που ανοίγει η πολιτική της Κυβέρνησης για την επόμενη μέρα.

Σας ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, σε αυτό το σημείο θα διακόψουμε και θα επανέλθουμε στις 14:00 για την επόμενη συνεδρίασή μας.

Ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Εμμανουήλ (Μάνος) Κόνσολας, Κωνσταντίνος Κοντογεώργος, Ιωάννης Μπούγας, Χρήστος Μπουκώρος, Ιωάννης Πασχαλίδης, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Βασίλειος Βιλιάρδος, Κωνσταντίνος Χήτας και Γεώργιος Λογιάδης.

Τέλος και περί ώρα 13.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**